b'\n_START_ARTICLE_\nAlaanin kieli\n_START_PARAGRAPH_\nAlaanin kieli on muinaisten alaanien puhuma kuollut iranilainen kieli._NEWLINE_Alaanit eriytyiv\xc3\xa4t Kaspianmeren ja Kaukasuksen pohjoispuolella sek\xc3\xa4 Donin alueella asuneista sarmaateista 100-luvulla eaa. Hunnit kukistivat heid\xc3\xa4t vuonna 372. Osa alaaneista l\xc3\xa4hti mukaan suureen kansainvaellukseen ja loput asettuivat Kaukasuksen pohjoisrinteille. 800\xe2\x80\x93900-luvuilla Pohjois-Kaukasian alaanit yll\xc3\xa4pitiv\xc3\xa4t suhteita kasaareihin ja Bysanttiin, josta he omaksuivat kristinuskon. Mongolivalloittajat tuhosivat alaanien valtion 1200-luvulla. Kaukasian keskiosan vuoristoseudulle vet\xc3\xa4ydytty\xc3\xa4\xc3\xa4n he sekoittuivat alueen alkuper\xc3\xa4isv\xc3\xa4est\xc3\xb6\xc3\xb6n ja muodostivat nykyisen osseettien kansan._NEWLINE_Alaanin kielt\xc3\xa4 voidaan pit\xc3\xa4\xc3\xa4 skyytin ja osseetin kielen historiallisena v\xc3\xa4limuotona. Se kuuluu iranilaisten kielten it\xc3\xa4iseen ryhm\xc3\xa4\xc3\xa4n. Kirjallisista muistomerkeist\xc3\xa4 huomattavin on kreikkalaisin kirjaimin kirjoitettu Zelent\xc5\xa1ukin hautakivi. Hyvin niukan aineiston perusteella alaani muistuttaa eniten osseetin kielen digorin murretta.'